internet vaartha 160 Views
బిసిసిఐ నిర్ణయాన్ని గౌరవించాలి
ముంబై : టీమిండియా హెడ్‌ కోచ్‌ ఎంపిక విషయంలో భారత మాజీ ఆట గాళ్లు గంగూలీ,రవిశాస్త్రిల మధ్య నెలకొన్న మాటల యుధ్దానికి ఇండియన్‌ ప్రీమియర్‌ లీగ్‌ చైర్మన్‌ రాజీవ్‌ శుక్లా చెక్‌ పెట్టాలని సూచించారు. కాగా వీరి వ్యవహారంపై ఆయన గురువారం ట్విటర్‌లో స్పందించారు.టీమిండియా హెడ్‌ కోచ్‌ ఎంపిక బిసిసిఐ తీసుకున్న నిర్ణయమని దానిని మీరిద్దరూ గౌరవించాలని సూచించారు. భారత క్రికెట్‌కు గంగూలీ,రవిశాస్త్రి ఇద్దరూ ఎనలేని సేవలు చేశారని,తద్వారా వచ్చిన కీర్తిని ఆస్వాదించాలని ట్విటర్‌లో గుర్తు చేశారు. క్రికెట్‌ అడ్వైజరీ కమిటీ సూచన మేరకు బిసిసిఐ టీమిండియా హెడ్‌ కోచ్‌గా అనిల్‌ కుంబ్లేను ఎంపిక చేస్తూ నిర్ణయం తీసుకున్న సంగతి తెలిసిందే. టీమిండియా మాజీ దిగ్గజాలు గంగూలీ,లక్ష్మణ్‌,సచిన్‌లు కమిటీలో సభ్యులుగా ఉన్నారు.అంతకు ముందు టీమిండియా డైరెక్టర్‌గా వ్యవహరించిన రవిశాస్త్రినే టీమిండియా హెడ్‌ కోచ్‌ బాధ్యతలు చేపడతారని అంతా అనుకున్నప్పటికి అనూహ్యంగా మాజీ స్పిన్‌దిగ్గజం అనిల్‌ కుంబ్లే వచ్చి హెడ్‌ కోచ్‌పగ్గాలు చేపట్టాడు. టీమిండియా హెడ్‌ కోచ్‌ పదవిపై ఎన్నో ఆశలు పెట్టుకున్న రవిశాస్త్రి ఆ పదవికి ఎంపిక చేయకపోవడంతో అసంతృప్తికి గురయ్యాడు.కోచ్‌ పదవికి మరో ప్రధాన పోటీదారు అయిన రవిశాస్త్రికి ఇంటర్వ్యూ జరిగే సమయంలో అసలక్కడ గంగూలీ లేడని స్వయంగా రవిశాస్త్రి వెల్లడించాడు. అంతేకాదు తాను ఇంటర్వ్యూ ఇచ్చే సమయంలో గంగూలీ బయటకు వెళ్లి పోయి తనను అగౌరవపరిచాడని రవిశాస్త్రి విమర్శించాడు. టీమిండియా డైరెక్టర్‌గా 18 నెలలు కష్టపడ్డానని, యువ జట్టుతో అనేక విజయాలు సాధించి పెట్టానని,బిసిసిఐ క్రికెట్‌ సలహా కమిటీ(సిఎసి)లోని ఒక సభ్యుడి కారణంగా టీమిండియా హెడ్‌ కోచ్‌ కాలేకపోయానని గంగూలీని ఉద్దేశించి వ్యాఖ్యానించాడు. దీంతో రవిశాస్త్రి ఆరోపణలపై గంగూలీ కూడా తీవ్రంగానే స్పందించాడు. రవిశాస్త్రి పిచోళ్ల ప్రపంచంలో బతుకుతున్నట్లుగా అను మానం వస్తుందని గంగూలీ ఘాటుగా విమర్శించాడు. ఒకవేళ తనకు హెడ్‌ కోచ్‌ పదవి దక్కకపోవడానికి నేనే కారణమని రవిశాస్త్రి భావిస్తే అది పొరపాటు, నావల్లే హెడ్‌ కోచ్‌ కాలేకపోయానని ఆయన ఊహించుకోవడం అంటే పిచ్చోళ్ల ప్రపంచంలో జీవిస్తున్నట్లే. సిఎసిలో నా కంటే ఎంతో పెద్ద వ్యక్తులు ఉన్నారని గంగూలీ మీడియాతో ఈమేకు వివరించాడు.నేను కొన్ని పత్రికల్లో రవిశాస్త్రి వ్యాఖ్యలు చదివా,ఇవి చాలావ్యక్తిగతం అనుకుంటున్నా, వాటిపై స్పందించ కూడదని మొదట అనుకున్నా,కానీ ఆయన తన అభిప్రాయాలు వ్యక్తం చేయడం కోసం ఇలా బహిరంగంగా మాట్లాడటం నన్ను బాధించింది.గత 20 సంవత్సరాలుగా బోర్డులోని ప్రతి కమిటీలోను ఉన్న వ్యక్తి ఇలా మాట్లాడటం భావ్యం కాదు,పది సంవత్సరాల క్రితమే కోచ్‌ ఎంపిక ప్రక్రియలో అతను నా స్థానంలో ఉన్నాడు.అతనికి అన్ని విషయాలపై అవగాహణ ఉంది.
గౌరవం గురించి మాట్లాడే ముందు అతను కూడా గౌరవంగా ఉండాలి, బహిరంగంగా విమర్శలు చేసే ముందు రవిశాస్త్రి కొంచెం పరిణతితో వ్యవహరించాల్సిందని అభిప్రాయం వ్యక్తం చేశాడు. కాగా ఇలాంటి సమావేశాల్లో ఉండాలని అతను నాకు సలహా ఇవ్వడం కోపం తెప్పిస్తుంది, కొంత కాలంగా బోర్డు భేటిల్లో నేను కూడా భాగస్వామిగా ఉంటున్నా, ఎప్పుడూ వారికి అందు బాటులోనే ఉన్నా, రవిశాస్త్రికి నా సలహా ఏమిటంటే చాలా కీలక పదవి అయిన టీమిండియా కోచ్‌ను ఎంపిక చేస్తున్నప్పుడు కమిటీ ముందు కూర్చోవాలి, అంతేగాని బ్యాంకాక్‌లో విహారలో ఉండి ప్రజెంటేషన్‌ ఇవ్వకూడదని పేర్కొన్నాడు. ఇంటర్వ్యూ సమయంలో విహార యాత్రలో ఉన్న రవిశాస్త్రికి అసలు కోచ్‌ పదవిపై నిజంగానే ఆసక్తి ఉందా? అని ప్రశ్నించాడు. హెడ్‌కోచ్‌ ఇంటర్వ్యూ రోజున ఏం జరిగిందంటే అదే రోజు క్యాబ్‌ వర్కింగ్‌ కమిటీ సమావేశం ఉందని నేను బోర్డుకు ముందే వివరించా, క్యాబ్‌ అధ్యక్షుడిగా నేను ఆ భేటిలో తప్పక పాల్గొనాలి, వర్కింగ్‌ కమిటీ సమావేశానికి ఎప్పుడూ 14 రోజుల ముందుగానే నోటిఫికేషన్‌ ఇస్తారు. ఈ సమావేశం మాత్రం రెండు రోజులముందుగానే ఖరారైంది. కాగా రవిశాస్త్రి ఇంటర్వ్యూను సాయంత్రం 4.15 గంటలకు షెడ్యూల్‌ చేశారు. ఆ విషయం రవిశాస్త్రికి కూడా తెలుసనుకుంటా, బోర్డు అతనికి సమయం కూడా ఇచ్చింది, అయితే మిగతా అభ్యర్థులతో మాట్లాడే వరకు సమయం అయిదు దాటిపోయింది. దీంతో నేను బయటకు వచ్చా. అప్పుడు అజయ్ షిర్కే నాకు పోన్‌చేసి మిగతాసభ్యులు ఇంటర్వ్యూ కొనసాగించాలని కోరుతున్నారన్నాడు. ఇలాంటి విషయాలు ప్రపంచంలో ప్రతి చోటా జరుగుతూనే ఉంటాయి. మీరు కానివ్వండని చెప్పా, ఇదీ జరిగిన విషయం. కాగా రవిశాస్త్రి వ్యాఖ్యలు మాత్రం వ్యక్తిగతంగా ఉన్నాయని గంగూలీ వివరించాడు.